སྔར་བཤད་པ་ལྟར་སྦང་མར་ཆང་རྩི་བཏང་ནས་སྙོལ་རྫ་ཆེན་པོའི་ནང་ལ་བསྙལ་བ་དེ།སླར་ཉིན་གཉིས་གསུམ་ལས་མ་འགོར་ནའང་ཆོག་པར་སྙོལ་རྫའི་གློ་ཟུར་དམའ་སའི་བུ་ག་ནས་ཁ་ལེབ་ཕྱུང་སྟེ།སྦང་མའི་ཁུ་བ་ཕྱིར་བཙགས་ཐོན་བྱུང་བ་ནི་ཆང་སྐྱུར་རམ་ཁོ་ཚོའི་ཡུལ་སྐད་དུ་ཆ་ཟབ་ཡང་ཟེར།དེ་ཁོ་ནར་བཏུང་ན་ཅུང་གར་ཆེ་བས་བསྐོལ་གྲངས་གིས་སླ་བར་བཏང་ནས་འཐུང་བས་ཁ་ཞིམ་ཆེ་ལ་འབྲུ་རིགས་གི་ཉིང་བཅུད་དེ་མ་ཐག་པ་གཞན་སླད་སྐྱོན་ཅི་ཡང་མེད་པ་སོགས་དགེ་མཚན་ལྷག་པར་ཆེ།གཞན་ཡང་དུས་དེ་མཚུངས་སུ་སྦང་མ་ཚུར་ཆང་ལྡིར་ཆེ་བ་ཞིག་ཏུ་བླུགས་ནས་བསྐོལ་གྲངས་བསྣན་པས་ཀྱང་ཆང་སྐྱུར་རམ་ཆ་ཟབ་དེ་བཞིན་འགྲུབ་པ་ཡིན།དེ་མིན་སྦང་མ་བཙིར་བའི་ཁུ་བར་བྱ་སྒོང་དང་སྦྲང་རྩི་ལྷན་ཅིག་བསྲུབས་ནས་འཐུང་བ།ཨ་རག་མར་ཁུའི་ནང་བསྲེག་སྟེ་སྣུམ་ཆང་བསྐོལ་བས།རླུང་ནད་དང་གྲང་པ་སོགས་ལ་ཕན་པ་འབྱུང་།དེ་ནས་གོང་སྨོས་ལྟར་ཆང་ཕབས་པ་སོགས་ཀྱང་གལ་ཏེ་རྩ་ཆེན་པོས་ནན་ཏན་ཏུ་ཆང་བཟང་པོ་དགོས་འདོད་ན་ཆང་རྩི་ཉུང་ལ་དུས་ཡུན་རིང་བར་བསྙལ་ནས།ལོ་ལ་བསྙལ་བའི་ལོ་ཆང་དང་།ཟླ་བར་བསྙལ་བའི་ཟླ་ཆང་ཞེས་སྔར་ནས་ཁ་དཔེ་ཡོད་པ་བཞིན་དུས་རིང་པོར་བསྒྲུབས་པས་རྩིས་ཆེ་པར་ཡོད་ལ།ད་ལྟ་ཡང་ཟླ་བ་ཁ་ཤས་ལ་བསྙལ་བའི་ཟླ་ཆང་ནི་ངེས་པར་ཡོད།དེ་བཞིན་དུ་གྲོ་དང་ནས་ལྟ་བུ་ཁར་འཇམ་ཞིང་ཞིམ་པ་ཡིན་ལ།མ་རྨོས་ལོ་ཏོག་ནི་ཅུང་ངར་ཆེ་བ་དང་།གཞན་འབྲུ་རིགས་ཕར་ཆེར་གྱིས་ཆང་བཙོ་བ་ཡིན་ལ།དེ་དག་བསྲེས་ཀྱང་ཆོག་གོ།